გუნდაობა (მოკლემეტრაჟიანი ფილმი)

„გუნდაობა“ (ასევე ცნობილი, როგორც „Bataille de neige“) — 1897 წლის ფრანგული, მოკლემეტრაჟიანი, მუნჯი ფილმი, ძმებ ლუმიერების პროდიუსერობით. გადაღებულ იქნა ლიონში, საფრანგეთში. ასახავს ქუჩაში გუნდაობის სცენას.
შინაარსი
კამერა თოვლით დაფარული ქუჩის კადრს გვაჩვენებს. ქუჩის ორივე მხარეს მდგარი რამდენიმე პიროვნება გუნდაობაშია ჩართული. გზაზე გამოდის ველოსიპედისტი, რომელსაც ხვდება ნასროლი გუნდები, კარგავს ველოსიპედზე კონტროლს და მიწაზე ეცემა. ერთ-ერთი (მამაკაცი) მოთამაშე დაცემულის ველოსიპედს იღებს და აყენებს, რა დროსაც ველოსიპედისტიც დგება, სწრაფად ართმევს მამაკაცს ველოსიპედს, ზედ ჯდება და კადრიდან გადის. გუნდაობა გრძელდება.
გადაღების პროცესი
გადაღება შედგა ლიონში, საფრანგეთში. კადრი გადაღებულ იქნა სინემატოგრაფით, კამერით, რომელიც ფილმის პროექტორად და დამამუშავებლადაც გამოიყენებოდა. ყველა სხვა ადრეული ლუმიერის ფილმის მსგავსად, ჩანაწერი 35 მმ ფორმატში, 1.33:1-ის სიგრძე-სიგანის თანაფარდობით გაკეთდა.
დღევანდელი მდგომარეობა
მისი სიძველიდან გამომდინარე, ფილმის ინტერნეტიდან უფასოდ გადმოწერა დაშვებული და შესაძლებელია. ის შევიდა მრავალ კინოკოლექციაში, მათ შორის „კინო იწყება — ადრეული კინემატოგრაფიის საგანძური, 1894-1913“. 2020 წელს „New York Times“-მა ფილმის აღდგენილი ვერსიის შესახებ სტატია გამოაქვეყნა, რომელშიც განიხილება რუსი მოყვარული კინორესტავრატორის მიერ ატვირთული, გაფერადებული ჩანაწერი Youtube-ის პლატფორმაზე. სემ ანდერსონმა, სტატიის ავტორმა, ამ რესტავრაციას „გამაოგნებლად თანამედროვე იერის მქონე“ უწოდა.
რესურსები ინტერნეტში

სქოლიო

კატეგორია:ფრანგული მოკლემეტრაჟიანი მუნჯი ფილმები
კატეგორია:ფრანგული შავ-თეთრი ფილმები